Jy blaai in die argief vir novo.
Julie 14, 2021 in Uncategorized
Merkers:diabetes, hennie van deventer, johan van deventer, melkbos, novo, polisie, staffie
Kritiek reën op die polisie oor die swak vertoning rondom die die massahisterie in KwaZulu-Natal en Gauteng. Ek wil graag 'n positiewe polisiestorie uit die 80's in herinnering roep. Dit gaan oor ons seun Johan wat op ses maande met diabetes mellitus gediagnoseer is – waarskynlik die jongste ter wêreld.
Terwyl hy in Bloemfontein gestudeer het, het hy vir sakgeld ná sy klasse by 'n drankwinkel gewerk. Ná sy skof in die drankwinkel was dit 'n vinnige aandete. Daarna het hy en sy staffie, Novo, gaan draf.
Een aand het hy nie op die gewone tyd teruggekeer nie. 'n Kragonderbreking het die noordelike stadsgebiede in 'n pikswarte duisternis gehul en my vrou, Tokkie het skielik 'n nare voorgevoel gekry dat iets fout is. Sy bel toe die Bayswater-polisie en meld aan dat haar kind weg is. "Hoe lank al, mevrou?" "n Halfuur." "Hoe oud is hy?" "Negentien". Die polisieman was stom verbaas.
Toe Tokkie verduidelik van diabetes en insulien en insulien-reaksies wat verlies aan bewussyn kan meebring, het die polisieman dadelik gesnap dat dit nie 'n grappie is nie. Weet sy plus-minus waar hy gewoonlik gaan draf, wou hy weet. Sy kon die presiese roete verstrek.
Die polisieman het onverwyld tot aksie oorgegaan. "Bly jy by jou telefoon, mevrou. Ons ry dadelik."
'n Ruk later lui ons telefoon. Dis die polisie. Johan is opgespoor waar hy op 'n sypaadjie omgekap het. 'n Motor se ligte het geval op die staffie wat ontsteld by sy basie op en af spring. Toe sien die insittendes die bewustelose seun daar lệ.
Novo is aggressief en wil niemand naby Johan toelaat nie. Maar moenie bekommerd wees nie. Die ambulans is ontbied en is op pad.
Tokkie is met 'n vaart na die toneel, het die hond gekalmeer en Johan – wie se gesig sopnat was soos die hond hom gelek het – se kake oopgebeur. Hy is vinnig met glukose volgepomp om sy bloedsuikervlak reg te kry. .Redelik gou was die drama iets van die verlede.
Novo was sy geskenk toe Johan 'n rukkie tevore op sy nuwe nuwe Novo-insulien geplaas is. Daardie aand het Novo sy hond hom gered soos Novo die insulien elke dag. Maar natuurlik was die polisie se begrip, snelheid van reaksie en daadwerklike ingryping ewe onontbeerlik.
Dié dat iemand wat 'n kind met die polisie wil bang maak, vinnig met Tokkie te doen kry. Leer kinders om op die polisie te vertrou en hulle as vriende te sien, glo sy vas tot vandag toe.